CELEX: 52021PC0327
Language: sk
Date: 2021-06-25
Title: Návrh NARIADENIE RADY, ktorým sa mení nariadenie (EÚ, Euratom) č. 609/2014 s cieľom zvýšiť predvídateľnosť pre členské štáty a objasniť postupy riešenia sporov pri sprístupňovaní tradičných vlastných zdrojov a vlastných zdrojov založených na DPH a HND

EURÓPSKA KOMISIA
            V Bruseli25. 6. 2021
            COM(2021) 327 final
            2021/0161(NLE)
            Návrh
            NARIADENIE RADY, 
            ktorým sa mení nariadenie (EÚ, Euratom) č. 609/2014 s cieľom zvýšiť predvídateľnosť pre členské štáty a objasniť postupy riešenia sporov pri sprístupňovaní tradičných vlastných zdrojov a vlastných zdrojov založených na DPH a HND
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
               
                  Účelom tohto návrhu je prijať v súlade s článkom 322 ods. 2 Zmluvy o fungovaní Európskej únie ustanovenia potrebné na určenie metód a postupov, podľa ktorých členské štáty sprístupňujú vlastné zdroje.
               
               
                  Tento návrh je reakciou na závery Európskej rady z júla 2020
                     1
                  , v ktorých sa Komisia vyzýva, aby zvážila predloženie návrhu na revíziu nariadenia o sprístupňovaní vlastných zdrojov s cieľom riešiť niektoré výzvy v súvislosti so sprístupňovaním vlastných zdrojov.
               
               
                  Cieľom tohto návrhu je zmeniť nariadenie Rady (EÚ, Euratom) č. 609/2014
                     2
                  , ktorým sa spolu s rozhodnutím o vlastných zdrojoch
                     3
                   stanovujú postupy a lehoty sprístupňovania tradičných vlastných zdrojov, vlastných zdrojov založených na dani z pridanej hodnoty a vlastných zdrojov založených na hrubom národnom dôchodku do rozpočtu EÚ.
               
               
                  Hoci nariadenie Rady (EÚ, Euratom) č. 609/2014 poskytuje pevnú a stabilnú základňu pre mechanizmy financovania EÚ, zdá sa žiaduce zlepšiť existujúce ustanovenia o sprístupňovaní vlastných zdrojov, a to najmä s cieľom zvýšiť predvídateľnosť pre členské štáty a stanoviť postupy pre riešenie sporov.
               
               
                  Týmto návrhom sa stanovuje starostlivo nastavený systém na zabezpečenie pravidelných a včasných platieb do rozpočtu EÚ, ktoré sú nevyhnutné na bezproblémové fungovanie systému vlastných zdrojov EÚ, každodenné riadenie rozpočtu Únie a následne fungovanie EÚ ako celku.
               
               
                  Jednou z noviniek je postup preskúmania riešenia sporov, o ktorý požiadali mnohé členské štáty. Týmto postupom sa kodifikujú a posilňujú procesné pravidlá uplatniteľné na výmeny medzi Komisiou a členskými štátmi týkajúce sa sprístupňovania vlastných zdrojov. Návrh odráža aj súčasnú prax platby, na ktorú sa vzťahuje výhrada, ktorá otvára možnosť podať proti Komisii žalobu o bezdôvodné obohatenie v súlade s článkom 268 ZFEÚ a článkom 340 ods. 2 ZFEÚ.
               
               
                  Návrhom sa menia pravidlá týkajúce sa úrokov z omeškania na rôznych úrovniach. Nariadením Rady (EÚ, Euratom) 2016/804 sa už obmedzilo zvýšenie úrokov nad základnú sadzbu na 16 percentuálnych bodov. Týmto návrhom sa rozširuje obmedzenie zvýšenia úrokov na všetky prípady. To sa priamo týka pripomienok získaných od členských štátov týkajúcich sa veľmi vysokých úrokových sadzieb stanovených nariadením Rady (EÚ, Euratom) č. 609/2014 pre prípady známe už pred 1. októbrom 2016. Návrhom sa takisto zvyšuje limit na upustenie od úrokov z 500 EUR na 1000 EUR. Okrem toho sa zavádza lehota 10 rokov na vedenie súm tradičných vlastných zdrojov na účtoch B.
               
               
                  S cieľom zvýšiť predvídateľnosť príspevkov členských štátov do rozpočtu EÚ sa návrhom mení ročná úprava zostatkov a odkladá sa sprístupnenie úprav členskými štátmi na rok N + 2. O toto žiadali mnohé členské štáty v záujme uľahčenia vnútroštátnych rozpočtových postupov.
               
               
                  Návrh okrem toho obsahuje nový článok, ktorým sa kodifikuje postup vyplácania záloh, čo bolo opäť predmetom žiadosti členských štátov. V návrhu sa takisto zaviedla možnosť Komisie zriadiť centralizovaný účet vlastných zdrojov.
               
               
                  Návrh je súčasťou širšieho balíka, ktorý zahŕňa nariadenie Rady (EÚ, Euratom) 2021/770 o výpočte vlastného zdroja založeného na odpade z plastových obalov, ktorý nie je recyklovaný, o metódach a postupe sprístupňovania tohto vlastného zdroja, o opatreniach na zabezpečenie požiadaviek na pokladničnú hotovosť a o určitých aspektoch vlastného zdroja založeného na hrubom národnom dôchodku
                     4
                  , a návrhy na nové vlastné zdroje, ktorých prijatie sa očakáva čoskoro, v súlade s medziinštitucionálnou dohodou zo 16. decembra 2020
                     5
                  .
               
               
                  Napokon sa navrhuje, aby sa Nemecko zahrnulo medzi príjemcov paušálnych korekcií a odkaz na korekciu pre Spojené kráľovstvo sa vypúšťa.
               
               
                  Návrh Komisie je podrobnejšie vysvetlený v časti 5. V tejto dôvodovej správe sa v časti 6 uvádza aj posúdenie Komisie týkajúce sa nariadenia Rady (EÚ, Euratom) č. 609/2014, ktoré sa požaduje v záveroch Európskej rady z júla 2020.
               
               
                  Ustanovenia o sprístupňovaní všetkých vlastných zdrojov by sa mali pri príležitosti ich budúcej revízie zlúčiť, a to vrátane nových navrhovaných nariadení týkajúcich sa sprístupňovania nových vlastných zdrojov.
               
            
            
               •Súlad s existujúcimi ustanoveniami v tejto oblasti politiky
            
            
               
                  Právnym základom tohto nariadenia je článok 322 ods. 2 ZFEÚ. Návrhom sa dopĺňajú iné právne predpisy o vlastných zdrojoch, ako napríklad rozhodnutie Rady (EÚ, Euratom) 2020/2053
                     6
                  , nariadenie Rady (EÚ, Euratom) 2021/768
                     7
                  , nariadenie Rady (EÚ, Euratom) 2021/769
                     8
                   a nariadenie Rady (EÚ, Euratom) 2021/770.
               
            
            
               •Súlad s ostatnými politikami Únie
            
         
         
            
               
                  Riadenie vlastných zdrojov závisí od správneho uplatňovania iných politík Únie:
               
            
            
               –tradičné vlastné zdroje (najmä clá, clá na ochranu obchodu a odvody z produkcie cukru) sú spojené s colnou úniou, spoločnou obchodnou politikou a spoločnou poľnohospodárskou politikou,
            
            
               –vlastné zdroje založené na dani z pridanej hodnoty sú spojené s jednotným trhom a daňovou politikou.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               
                  Právnym základom tohto návrhu je článok 322 ods. 2 ZFEÚ.
               
            
            
               •Subsidiarita (v prípade inej ako výlučnej právomoci)
            
            
               
                  Neuplatňuje sa.
               
            
            
               •Proporcionalita
            
            
               
                  Cieľom návrhu je zvýšiť predvídateľnosť pre členské štáty pri sprístupňovaní vlastných zdrojov do rozpočtu EÚ a stanoviť postupy pre riešenie sporov. Návrh je v súlade so zásadou proporcionality, pretože neprekračuje rámec toho, čo je nevyhnutné a primerané na uspokojivé dosiahnutie tohto cieľa.
               
            
            
               •Výber nástroja
            
            
               
                  V článku 322 ods. 2 ZFEÚ sa neuvádza nástroj, ktorý sa má použiť
                     9
                  . V článku 8 ods. 2 rozhodnutia Rady 2014/335/EÚ, Euratom a v článku 9 ods. 3 rozhodnutia Rady (EÚ, Euratom) 2020/2053 sa však od členských štátov vyžaduje, aby zdroje sprístupnili Komisii „v súlade s nariadeniami“ prijatými podľa článku 322 ods. 2 ZFEÚ.
               
               
                  Návrhom sa okrem toho mení nariadenie Rady (EÚ, Euratom) č. 609/2014 o sprístupňovaní vlastných zdrojov. V tejto súvislosti je vhodné ako nástroj použiť nariadenie.
               
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Hodnotenia ex post/kontroly vhodnosti existujúcich právnych predpisov
            
            
               
                  V rámci prípravy tohto návrhu Komisia predložila členským štátom, Európskemu parlamentu a Európskemu dvoru audítorov podrobný dotazník na posúdenie podstaty a praktického fungovania nariadenia Rady (EÚ, Euratom) č. 609/2014. Odpovede na dotazník potvrdili, že uvedené nariadenie funguje vo všeobecnosti dobre. Členské štáty však predložili aj niekoľko žiadostí o zlepšenie.
               
               
                  Návrh vychádzal aj z komplexnej diskusie o systéme podľa nariadenia Rady (EÚ, Euratom) č. 609/2014, ktorá sa uskutočnila v rámci pracovnej skupiny Rady pre vlastné zdroje, a zo série dvojstranných stretnutí medzi Komisiou a členskými štátmi, Európskym parlamentom a Európskym dvorom audítorov.
               
            
            
               4.VPLYV NA ROZPOČET
            
            
               
                  Cieľom návrhu je posilniť fungovanie nariadenia Rady (EÚ, Euratom) č. 609/2014, a najmä zlepšiť postupy sprístupňovania vlastných zdrojov členskými štátmi. Návrh preto prispieva k zlepšeniu súčasného systému vlastných zdrojov.
               
               
                  Návrhom sa nemenia ustanovenia nariadenia Rady (EÚ, Euratom) č. 609/2014, pokiaľ ide o potrebné ľudské a administratívne zdroje. Rozšírenie obmedzenia zvýšenia úrokov na všetky prípady však povedie k zníženiu úrokových príjmov vybraných do rozpočtu EÚ. Jeho finančný vplyv sa na základe referenčných súm za posledné roky [od nadobudnutia účinnosti nariadenia Rady (EÚ, Euratom) 2016/804] odhaduje na 27,5 milióna EUR ročne.
               
            
         
         
            
               5.ĎALŠIE PRVKY
            
            
               •Podrobné vysvetlenie konkrétnych ustanovení návrhu
            
            
               
                  Uplatňovanie právnych predpisov o vlastných zdrojoch vrátane metód a postupov sprístupňovania vlastných zdrojov je pravidelne predmetom diskusií v rámci Poradného výboru pre vlastné zdroje.
               
               
                  Návrh Komisie možno zhrnúť takto:
               
               
                  Kapitoly I a II „Všeobecné ustanovenia“ a „Účty pre vlastné zdroje“
               
               
                  V týchto kapitolách sa nevykonávajú žiadne zmeny.
               
               
                  Kapitola III „Sprístupňovanie vlastných zdrojov“
               
               
                  Podľa článku 9 ods. 1 sa zaviedla možnosť Komisie zriadiť centralizovaný účet vlastných zdrojov. V súčasnosti vedú účty týchto vlastných zdrojov len členské štáty. Komisia by mala byť v budúcnosti schopná zmodernizovať správu účtov založených v jej mene. Zníženie počtu bankových účtov používaných na výber vlastných zdrojov prinesie efektívnosť a umožní spoločný prístup k riadeniu hotovosti.
               
               
                  V článku 10a ods. 2 o sprístupňovaní vlastných zdrojov založených na DPH a HND sa dopĺňa osobitný odsek, aby sa umožnilo vyplácanie záloh na individuálnom základe. Týmto ustanovením sa zabezpečuje, aby všetky náklady spojené s vyplácaním záloh znášal členský štát, ktorý zálohu vypláca.
               
               
                  V článku 10b ods. 5 sa dátum sprístupnenia úprav vlastných zdrojov založených na DPH a HND z predchádzajúcich rozpočtových rokov odkladá na prvý pracovný deň mesiaca marec nasledujúceho po roku, v ktorom Komisia informovala členské štáty o týchto sumách.
               
               
                  V článku 10b ods. 7 sa vymedzuje obdobie, počas ktorého môžu členské štáty požiadať Komisiu o preskúmanie sprístupnenia vlastného zdroja založeného na DPH, zatiaľ čo v článku 13 ods. 5 sa vymedzuje toto obdobie pre tradičné vlastné zdroje.
               
               
                  S cieľom zabrániť hromadeniu veľmi vysokých súm úrokov sa nariadením Rady (EÚ, Euratom) 2016/804 zaviedlo obmedzenie zvýšenia úrokovej sadzby na 16 percentuálnych bodov v prípade oneskorených platieb vlastných zdrojov. Toto obmedzenie sa vzťahovalo na úroky z omeškania týkajúce sa vlastných zdrojov, ktoré boli splatné po dátume nadobudnutia účinnosti uvedeného nariadenia – 1. októbra 2016, alebo boli splatné pred týmto dátumom, ak sa o týchto vlastných zdrojoch dozvedela Komisia alebo dotknutý členský štát až po tomto dátume. Toto pravidlo sa stanovuje v článku 12 ods. 5 treťom pododseku nariadenia Rady (EÚ, Euratom) č. 609/2014. Návrhom sa rozširuje obmedzenie zvýšenia úrokov na prípady, na ktoré sa súčasné obmedzenie neuplatňuje. Obmedzenie sa však nebude vzťahovať na žiadnu sumu úrokov, ktorá už bola členskému štátu oznámená pred nadobudnutím účinnosti tohto návrhu.
               
               
                  Pokiaľ ide o článok 12 ods. 3, navrhuje sa tiež zvýšiť limit pre upustenie od úrokov z 500 EUR na 1 000 EUR.
               
            
            
               Pokiaľ ide o článok 13 ods. 2 piaty pododsek, pre nevymožiteľné sumy sa zavádza všeobecná lehota pre sumy, ktoré sa majú vybrať zo samostatného účtu, aby sa zabezpečilo pravidelné preskúmanie prípadov na samostatných účtoch.
            
            
               
                  Napokon sa návrhom články 6 a 10a zosúlaďujú s novým rozhodnutím o vlastných zdrojoch s cieľom zahrnúť Nemecko ako príjemcu paušálnych korekcií, pričom odkaz na korekciu pre Spojené kráľovstvo sa z oboch článkov vypúšťa.
               
               
                  Kapitola III bis „Platba, na ktorú sa vzťahuje výhrada, a postup preskúmania“
               
               
                  Dopĺňa sa nová kapitola III bis. Podľa nového článku 13a sa danou kapitolou stanovuje možnosť, aby členské štáty sprístupnili sumy, na ktoré sa vzťahuje výhrada. Touto možnosťou sa kodifikuje súčasná prax.
               
               
                  Novým článkom 13b sa zavádza postup preskúmania v prípade zjavnej nezhody medzi členským štátom a Komisiou. Tento nový postup stanovuje jasné lehoty a povinnosti tak pre členské štáty, ako aj pre Komisiu. Zabezpečuje konštruktívny dialóg o predmetných sporných sumách a jeho cieľom je uľahčiť dosiahnutie dohody medzi oboma stranami.
               
            
            
               6.PRÍLOHA
            
            
               •
                     Posúdenie Komisie týkajúce sa nariadenia Rady (EÚ, Euratom) č. 609/2014
            
         
         
            
               Komisia v súlade s mandátom Európskej rady posúdila nariadenie Rady (EÚ, Euratom) č. 609/2014 vo vzťahu k jeho podstate, pričom zohľadnila potrebu zaručiť zákonnosť a správnosť platieb vlastných zdrojov. Je to obzvlášť dôležité aj vzhľadom na nadchádzajúce nové vlastné zdroje.
            
            
               Napriek celkovo prevažne pozitívnym výsledkom fungovania uvedeného nariadenia členské štáty požiadali o zmeny vo viacerých oblastiach. V priebehu rokovaní pracovnej skupiny Rady pre vlastné zdroje počas posledných dvoch rokov sa osobitná pozornosť venovala týmto bodom:
            
            
               ·uplatniteľné úrokové pravidlá pre oneskorené platby
            
            
               ·podmienené platby a právo členských štátov na obhajobu
            
            
               ·vyplácanie záloh vlastných zdrojov
            
            
               ·výnimky týkajúce sa sprístupnenia podľa článku 13 ods. 2 druhého pododseku
            
            
               ·posúdenie prípadov odpísania stanovených nárokov
            
            
               ·úpravy vlastných zdrojov založených na HND a DPH
            
            
               ·zlúčenie ustanovení týkajúcich sa sprístupňovania vlastných zdrojov
            
            
               Komisia vo svojom preskúmaní podrobne posúdila všetky otázky, ktoré členské štáty nastolili v súvislosti s fungovaním sprístupňovania vlastných zdrojov, a dospela k záverom vysvetleným nižšie. Tieto závery tvorili návrh na zmenu, ktorý Komisia prijala.
            
            
               Uplatniteľné úrokové pravidlá pre oneskorené platby
            
            
               Rozpočet EÚ závisí od platieb uskutočnených načas. Úroky z omeškania sú na tento účel silným stimulom. Súdny dvor Európskej únie mnohokrát potvrdil, naposledy vo svojom rozsudku C-575/18 P, že povinnosť zaplatiť úrok z omeškania je neoddeliteľná od povinnosti sprístupniť Komisii vlastné zdroje.
            
            
               Od nadobudnutia účinnosti obmedzenia zvýšenia úrokových sadzieb 1. októbra 2016 je badateľné výrazné zníženie výšky splatných úrokov. Pred týmto dátumom sa úroková sadzba akumulovala bez akéhokoľvek stropu, kým sa nezaplatila istina. Zavedením obmedzenia sa úroky obmedzili na 16 percentuálnych bodov za celé obdobie omeškania. Vzorka 22 prípadov zahŕňajúcich stanovenie obmedzenia vykazuje celkové zníženie splatných úrokov o 9 miliónov EUR v porovnaní s metódou platnou pred stanovením stropu. V týchto prípadoch boli členské štáty oslobodené od vyplatenia sumy úrokov z omeškania zodpovedajúcej 83 % skutočne požadovaného úroku.
            
            
               Obmedzenie zvýšenia úrokov sa však uplatňuje len na prípady po 1. októbri 2016. Na prípady známe už pred 1. októbrom 2016 sa obmedzenie neuplatňuje. Výsledkom bolo viacero prípadov, keď suma splatných úrokov bola pomerne vysoká. Rozšírenie obmedzenia na všetky prípady je spojené s rizikom morálneho hazardu, napriek tomu sa však zdá užitočné zjednodušiť súčasný pomerne zložitý systém.
            
            
               Podmienené platby a právo členských štátov na obhajobu
            
            
               Pokiaľ ide o práva členských štátov na obhajobu a súdnu ochranu, nedávny rozsudok Súdneho dvora vo veci C-575/18 P potvrdzuje, že existujúce právne predpisy o vlastných zdrojoch už členským štátom poskytujú účinné právo na obhajobu. V záujme jasnosti a transparentnosti je však užitočné stanoviť jasnejšie lehoty na dialóg a výmeny medzi Komisiou a členskými štátmi v prípade nezhody.
            
            
               Vyplácanie záloh vlastných zdrojov
            
            
               Nariadenie Rady (EÚ, Euratom) č. 609/2014 neobsahuje ustanovenie umožňujúce vyplácanie záloh vlastných zdrojov. Vyskytli sa však prípady, konkrétne prípady, ktoré sa týkali neskorého prijatia opravných rozpočtov (napr. OR8/2013, OR6/2016 a OR6/2018), keď členské štáty zaplatili svoje vnútroštátne príspevky pred dátumom splatnosti po tom, ako požiadali o súhlas Komisie a dostali ho. V týchto prípadoch Komisia nenamietala proti platbám, ak boli dodržané osobitné podmienky. V záujme právnej istoty Komisia navrhuje, aby sa táto možnosť explicitne stanovila.
            
            
               Výnimky týkajúce sa sprístupnenia podľa článku 13 ods. 2 druhého pododseku
            
            
               V článku 13 nariadenia č. 609/2014 sa stanovuje postup známy ako „odpísanie“ na monitorovanie potenciálnej finančnej zodpovednosti členských štátov za nevymožiteľné sumy tradičných vlastných zdrojov nad 100 000 EUR. Posledným pozmeňujúcim nariadením Rady (EÚ, Euratom) 2016/804 sa v článku 13 ods. 2 druhom pododseku zaviedla možnosť, aby členské štáty boli oslobodené od povinnosti sprístupniť do rozpočtu Únie sumy, ktoré sa ukážu ako nevymožiteľné v dôsledku odloženého vkladu na účet alebo odloženého oznámenia colného dlhu, aby sa neohrozili vyšetrovania trestnej činnosti, ktoré ovplyvňujú finančné záujmy Únie. Od zmien zavedených v roku 2016 žiadny členský štát nepredložil Komisii prípad odpísania na základe článku 13 ods. 2 druhého pododseku. Komisia naďalej pozorne sleduje vývoj v tejto oblasti, ale zdá sa, že v súčasnosti nie sú potrebné ani opodstatnené žiadne zmeny.
            
         
         
            
               Posúdenie prípadov odpísania stanovených nárokov
            
            
               Postupom „odpísania“ podľa článku 13 nariadenia Rady (EÚ, Euratom) č. 609/2014 sa monitoruje potenciálna finančná zodpovednosť členských štátov za nevymožiteľné sumy tradičných vlastných zdrojov nad 100 000 EUR. V rámci tohto postupu Komisia vydáva stanovisko k tomu, či sa tradičné vlastné zdroje stali nevymožiteľnými z dôvodov, ktoré nemožno pripísať členským štátom. Cieľom preskúmania správ o odpísaní vykonávaného Komisiou je posúdiť, ako dôsledne členské štáty postupovali pri vynakladaní úsilia o vymeranie a vymoženie tradičných vlastných zdrojov (ciel) od hospodárskych subjektov. Komisia sa k tzv. správam o odpísaní vždy snažila predložiť svoje pripomienky včas. V článku 13 ods. 4 nariadenia Rady (EÚ, Euratom) č. 609/2014 sa vyžaduje, aby Komisia poskytla svoje pripomienky do šiestich mesiacov od získania potrebných informácií. V súčasnosti je to jediná zákonná lehota pre Komisiu, ktorá ju vždy dodržiavala.
            
            
               Komisia však uznáva, že posudzovanie jednotlivých prípadov odpísania si často vyžaduje opakované výmeny s členskými štátmi, ktoré by sa mohli urýchliť spoločným úsilím členských štátov a Komisie. Čo je ešte dôležitejšie, žiadosti členských štátov o preskúmanie sporných prípadov po prvom posúdení Komisie doteraz nepodliehali zákonným lehotám a niekedy sa nahromadili značné oneskorenia. V tejto súvislosti Komisia navrhuje dodatočné záväzné lehoty na komunikáciu s členskými štátmi.
            
            
               Úpravy vlastných zdrojov založených na HND a DPH
            
            
               Od členských štátov sa v súčasnosti vyžaduje, aby sprístupnili úpravy vlastných zdrojov založených na DPH a HND z predchádzajúcich rozpočtových rokov („zostatky“) v prvý pracovný deň júna roku n + 1. Vykonáva sa okamžité prerozdelenie celkovej sumy úprav medzi členské štáty podľa ich príslušných podielov na vlastnom zdroji založenom na HND, aby sa predišlo tomu, že členské štáty budú platiť vyššie sumy vopred a svoj podiel na prerozdelení celkovej sumy úpravy získajú až mesiace neskôr. Tieto ročné úpravy sú vo vzťahu k rozpočtu EÚ úplne neutrálne, ale môžu mať významné finančné dôsledky pre členské štáty. Viacero členských štátov požiadalo o zmeny postupu s cieľom zlepšiť predvídateľnosť a uľahčiť svoje vnútroštátne rozpočtové postupy. Je vhodné navrhnúť zodpovedajúci pozmeňujúci návrh, ktorým by sa sprístupňovanie úprav členskými štátmi presunulo na nasledujúci rok, aj keď sa uznáva, že sa tým rovnako oddiali aj úhrada záporných úprav členskými štátmi. Členské štáty nevzniesli voči tomuto odkladu žiadne námietky.
            
            
               Zlúčenie ustanovení týkajúcich sa sprístupňovania vlastných zdrojov
            
            
               Nové rozhodnutie o vlastných zdrojoch, ktoré je v štádiu schvaľovania zo strany členských štátov, už zahŕňa nový vlastný zdroj založený na plastoch, pričom bolo navrhnuté príslušné nariadenie Rady o sprístupňovaní [MAR2, č. 2018/0131], o ktorom sa práve diskutuje v Rade a Európskom parlamente.
            
            
               V súlade s medziinštitucionálnou dohodou zo 16. decembra 2020 má Komisia v úmysle predložiť návrhy týkajúce sa digitálnej dane, mechanizmu kompenzácie uhlíka na hraniciach a revidovaného systému EÚ na obchodovanie s emisiami, ako aj sprievodný návrh na zavedenie nových vlastných zdrojov na tomto základe do júna 2021, pričom s ich zavedením sa počíta do 1. januára 2023.
            
            
               
                  Ustanovenia o sprístupňovaní všetkých vlastných zdrojov by sa mali pri príležitosti ich budúcej revízie zlúčiť, a to vrátane nových navrhovaných nariadení týkajúcich sa sprístupňovania nových vlastných zdrojov.
               
            
            
               2021/0161 (NLE)
            
            
               Návrh
            
            
               NARIADENIE RADY,
            
            
               ktorým sa mení nariadenie (EÚ, Euratom) č. 609/2014 s cieľom zvýšiť predvídateľnosť pre členské štáty a objasniť postupy riešenia sporov pri sprístupňovaní tradičných vlastných zdrojov a vlastných zdrojov založených na DPH a HND
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie, a najmä na jej článok 322 ods. 2,
            
            
               so zreteľom na Zmluvu o založení Európskeho spoločenstva pre atómovú energiu, a najmä na jej článok 106a,
            
            
               so zreteľom na návrh Európskej komisie,
            
            
               so zreteľom na stanovisko Európskeho parlamentu
                  10
               ,
            
            
               so zreteľom na stanovisko Európskeho dvora audítorov,
            
            
               keďže:
            
         
         
            
               (1)Hoci nariadenie Rady (EÚ, Euratom) č. 609/2014
                  11
                poskytuje pevnú a stabilnú základňu pre mechanizmy financovania Únie, je potrebné zlepšiť existujúce ustanovenia o sprístupňovaní vlastných zdrojov s cieľom zvýšiť predvídateľnosť pre členské štáty a objasniť postupy pre riešenie sporov.
            
            
               (2)V súčasnosti spravujú účty vlastných zdrojov založené v mene Komisie len členské štáty. Zníženie počtu bankových účtov používaných na výber vlastných zdrojov by bolo efektívnejšie a umožnilo by spoločný prístup k riadeniu hotovosti. V záujme modernizácie spravovania účtov vlastných zdrojov by Komisia mala mať možnosť zriadiť centralizovaný účet vlastných zdrojov.
            
            
               (3)Nariadenie (EÚ, Euratom ) č. 609/2014 neumožňuje členským štátom vyplácať zálohové platby. V minulosti však niektoré členské štáty po dohode s Komisiou vyplatili svoje vnútroštátne príspevky vopred. V záujme právnej istoty by členské štáty mali mať možnosť vyplácať zálohové platby v jednotlivých prípadoch po tom, ako vopred informujú Komisiu. Ak členský štát využije túto možnosť, ostatné členské štáty by z dôvodov spravodlivosti nemali znášať žiadne náklady súvisiace s touto zálohovou platbou, ako napríklad záporný úrok.
            
            
               (4)Aby sa zvýšila predvídateľnosť vnútroštátnych rozpočtových postupov, dátum úhrady úprav vlastných zdrojov založených na DPH a HND členskými štátmi z predchádzajúcich rozpočtových rokov by sa mal presunúť do marca nasledujúceho roka.
            
            
               (5)Na zabezpečenie stabilného rozpočtu, ktorý je potrebný na financovanie cieľov politík Únie, by sa postupom výpočtu úrokov malo zabezpečiť najmä to, aby boli vlastné zdroje sprístupnené včas a v plnej výške.
            
            
               (6)Je potrebné upraviť súčasný limit, pod ktorým sa sumy úrokov nevymáhajú. Aby sa zlepšila nákladová efektívnosť postupov vymáhania je preto potrebné zvýšiť sumu, pri ktorej sa upúšťa od vymáhania úrokov.
            
            
               (7)S cieľom zabezpečiť proporcionalitu systému a zároveň zachovať odrádzajúci účinok sa nariadením (EÚ, Euratom) č. 609/2014 obmedzuje zvýšenie úrokov nad základnú sadzbu na 16 percentuálnych bodov. Toto „obmedzenie“ na 16 percentuálnych bodov sa vzťahuje len na všetky prípady, ktoré boli známe až po nadobudnutí účinnosti nariadenia Rady (EÚ, Euratom) 2016/804
                  12
               . V dôsledku toho sa na prípady známe už pred nadobudnutím účinnosti nariadenia 2016/804, v ktorých ide o obzvlášť vysoké úroky, tento limit nemôže uplatniť bez ohľadu na to, či suma úrokov už bola členským štátom oznámená. V uvedených prípadoch sa od členských štátov stále vyžaduje, aby zaplatili sumy úrokov, ktoré nie sú proporcionálne v porovnaní so sumou splatnej istiny. S cieľom objasniť a zjednodušiť príslušné ustanovenia nariadenia (EÚ, Euratom) č. 609/2014 by sa obmedzenie zvýšenia na 16 percentuálnych bodov malo uplatňovať na každú sumu úrokov, ktorá nebola členskému štátu oznámená pred nadobudnutím účinnosti tohto nariadenia.
            
            
               (8)V záujme riadnej správy samostatného účtovného záznamu, ako sa uvádza v článku 6 ods. 3 druhom pododseku nariadenia (EÚ, Euratom) č. 609/2014, je potrebné v primeranej lehote posúdiť a upraviť nezabezpečené sumy. Ustanovenia nariadenia (EÚ, Euratom) č. 609/2014 týkajúce sa nevymožiteľných súm by sa preto mali zmeniť tak, aby sa zaviedla všeobecná lehota pre sumy, ktoré sa majú vybrať z uvedeného samostatného účtu, aby sa zabezpečilo pravidelné preskúmanie prípadov na tomto samostatnom účte.
            
            
               (9)Nariadenie (EÚ, Euratom) č. 609/2014 obsahuje len jednu lehotu v článku 13 ods. 4, v ktorom sa od Komisie vyžaduje, aby dotknutému členskému štátu oznámila svoje pripomienky do šiestich mesiacov od prijatia jeho správy. S cieľom včas vykonať následné opatrenia v nadväznosti na správy o odpísaní a podporiť rýchle a plne transparentné posúdenie rozhodnutia členského štátu nesprístupniť nevymožiteľnú sumu tradičných vlastných zdrojov by sa mali zaviesť ďalšie procesné lehoty pre Komisiu a členské štáty.
            
            
               (10)Pre prípad nezhody medzi členskými štátmi a Komisiou, pokiaľ ide o sprístupnenie tradičných vlastných zdrojov, by sa mal v nariadení (EÚ, Euratom) č. 609/2014 formalizovať a zaviesť postup preskúmania s cieľom zlepšiť transparentnosť a objasniť práva členských štátov na obhajobu. Ustanovenia by sa mali zaviesť takisto s cieľom odzrkadliť súčasnú prax platby, na ktorú sa vzťahuje výhrada, ktorá otvára možnosť podať proti Komisii žalobu o bezdôvodné obohatenie v súlade s článkom 268 ZFEÚ a článkom 340 ods. 2 ZFEÚ.
            
            
               (11)Články 6 a 10a nariadenia (EÚ, Euratom) č. 609/2014 by sa mali upraviť s cieľom vypustiť odkaz na korekciu udelenú Spojenému kráľovstvu a zahrnúť Nemecko ako príjemcu paušálnych korekcií v súlade s rozhodnutím Rady (EÚ, Euratom) 2020/2053
                  13
               .
            
            
               (12)Nariadenie (EÚ, Euratom) č. 609/2014 by sa preto malo zodpovedajúcim spôsobom zmeniť,
            
            
               PRIJALA TOTO NARIADENIE:
            
            
               Článok 1
            
            
               Nariadenie (EÚ, Euratom) č. 609/2014 sa mení takto:
            
            
               1.V článku 6 ods. 3 treťom pododseku sa úvodná veta nahrádza takto:
            
            
               Vlastný zdroj založený na DPH a vlastný zdroj založený na HND, berúc do úvahy účinok hrubého zníženia poskytnutého Dánsku, Holandsku, Nemecku, Rakúsku a Švédsku na tieto zdroje, sa však zapisuje do účtovných záznamov uvedených v prvom pododseku takto:“;
            
            
               2.V článku 9 ods. 1 sa prvý pododsek nahrádza takto:
            
            
               V súlade s postupom stanoveným v článkoch 10, 10a a 10b pripisuje každý členský štát vlastné zdroje na účet založený v mene Komisie v štátnej pokladnici alebo v národnej centrálnej banke alebo na centrálny účet založený Komisiou na tento účel vo finančnej inštitúcii jej voľby. S výhradou uplatnenia záporných úrokov, ako sa uvádza v treťom pododseku, je možné zaťažiť tento účet iba na pokyn Komisie“;
            
            
               3.Článok 10a sa nahrádza takto:
            
         
         
            
               „Článok 10a
            
            
               Sprístupňovanie vlastných zdrojov založených na DPH a HND
            
            
               1.Vlastný zdroj založený na DPH a vlastný zdroj založený na HND, berúc do úvahy účinok hrubého zníženia poskytnutého Dánsku, Holandsku, Nemecku, Rakúsku a Švédsku na tieto zdroje, sa pripisujú v prvý pracovný deň každého mesiaca, pričom jednotlivé sumy predstavujú jednu dvanástinu príslušných celkových súm v rozpočte, sú prevedené na jednotlivé národné meny za použitia výmenných kurzov platných v posledný deň kalendárneho roka, keď boli kurzy kótované, predchádzajúceho danému rozpočtovému roku, ako boli uverejnené v sérii C Úradného vestníka Európskej únie.
            
            
               2.Pre osobitné potreby úhrady výdavkov Európskeho poľnohospodárskeho záručného fondu podľa nariadenia Európskeho parlamentu a Rady (EÚ) č. 1307/2013
                  14
                a v závislosti od stavu finančnej hotovosti Únie môže Komisia vyzvať členské štáty, aby v prvom štvrťroku rozpočtového roka vložili jednu dvanástinu alebo časť jednej dvanástiny súm uvedených v rozpočte pre vlastný zdroj založený na DPH a vlastný zdroj založený na HND na príslušný účet najviac dva mesiace vopred, berúc do úvahy účinok korekcie hrubého zníženia poskytnutého Dánsku, Holandsku, Nemecku, Rakúsku a Švédsku na tieto zdroje.
            
            
               S výhradou tretieho pododseku môže Komisia pre osobitné potreby úhrady výdavkov európskych štrukturálnych a investičných fondov podľa nariadenia Európskeho parlamentu a Rady (EÚ) č. 1303/2013
                  15
                a v závislosti od stavu finančnej hotovosti Únie vyzvať členské štáty, aby v prvých šiestich mesiacoch rozpočtového roka vložili najviac dodatočnú polovicu jednej dvanástiny súm uvedených v rozpočte pre vlastný zdroj založený na DPH a vlastný zdroj založený na HND na príslušný účet, berúc do úvahy účinok hrubého zníženia poskytnutého Dánsku, Holandsku, Nemecku, Rakúsku a Švédsku na tieto zdroje.
            
            
               Celková suma, ktorú majú členské štáty na základe výzvy Komisie podľa prvého a druhého pododseku vopred vložiť na účet v tom istom mesiaci, nesmie v žiadnom prípade presiahnuť sumu zodpovedajúcu dvom dodatočným dvanástinám.
            
            
               Po prvých šiestich mesiacoch nesmie požadovaný mesačný vklad presiahnuť jednu dvanástinu vlastných zdrojov založených na DPH a HND a súčasne musí zostať v medziach súm zahrnutých do rozpočtu na daný účel.
            
            
               Komisia oznámi členským štátom túto skutočnosť vopred, najneskôr dva týždne pred požadovaným vkladom podľa prvého a druhého pododseku.
            
            
               Komisia informuje členské štáty o svojom úmysle požadovať vklad podľa druhého pododseku dostatočne vopred, najneskôr šesť týždňov pred požadovaným vkladom.
            
            
               Na tieto preddavkové vklady sa vzťahuje odsek 4 týkajúci sa sumy, ktorá sa má vložiť v januári každého roka, a odsek 5 uplatňovaný v prípade, že rozpočet nebol s konečnou platnosťou prijatý pred začiatkom rozpočtového roka.
            
            
               Členský štát môže výnimočne a v riadne odôvodnených prípadoch požiadať Komisiu o povolenie na skoršie sprístupnenie vlastných zdrojov, najmä v súvislosti s opravnými rozpočtami na konci roka. Členský štát predloží riadne odôvodnenú žiadosť s najmenej trojtýždňovým predstihom.
                  Komisia žiadosť posúdi, pričom zohľadní stav hotovosti a potreby likvidity Komisie. Členský štát môže vykonať zálohovú platbu len na základe povolenia Komisie. Všetky dodatočné náklady spojené s týmto skorším sprístupnením musí znášať členský štát, ktorý oň požiada.
            
            
               3.Každá zmena jednotnej sadzby vlastného zdroja založeného na DPH, sadzby vlastného zdroja založeného na HND, financovania hrubého zníženia poskytnutého Dánsku, Holandsku, Nemecku, Rakúsku a Švédsku si vyžaduje konečné prijatie opravného rozpočtu a vedie k opätovným úpravám dvanástin, ktoré boli vložené od začiatku rozpočtového roka.
            
            
               Uvedené opätovné úpravy sa vykonajú pri prvom vklade po konečnom prijatí opravného rozpočtu, ak sa opravný rozpočet prijme pred šestnástym dňom mesiaca. Inak sa vykonajú pri druhom vklade po konečnom prijatí. Odchylne od článku 10 nariadenia o rozpočtových pravidlách sa uvedené opätovné úpravy zaúčtujú v súvislosti s rozpočtovým rokom, na ktorý sa vzťahuje príslušný opravný rozpočet.
            
            
               4.Dvanástiny za január každého rozpočtového roka sa vypočítajú na základe súm stanovených v návrhu rozpočtu uvedenom v článku 314 ods. 2 Zmluvy o fungovaní Európskej únie (ZFEÚ) a prepočítajú sa na národné meny podľa výmenných kurzov platných v prvý deň kotácie po 15. decembri kalendárneho roka, ktorý predchádza rozpočtovému roku. Úprava sa vykoná vkladom za nasledujúci mesiac.
            
            
               5.Ak rozpočet nebol s konečnou platnosťou prijatý najneskôr dva týždne pred vkladom za január nasledujúceho rozpočtového roka, členské štáty vložia v prvý pracovný deň každého mesiaca, vrátane januára, na príslušné účty dvanástinu sumy vlastného zdroja založeného na DPH a vlastného zdroja založeného na HND, berúc do úvahy hrubé zníženie poskytnuté Dánsku, Holandsku, Nemecku, Rakúsku a Švédsku na tieto zdroje, zahrnutej v poslednom rozpočte prijatom s konečnou platnosťou. Úprava sa vykoná v prvom termíne splatnosti po konečnom prijatí rozpočtu, ak sa rozpočet prijme pred šestnástym dňom mesiaca. Inak sa úprava vykoná v druhom termíne splatnosti po konečnom prijatí rozpočtu.
            
            
               6.V prípade úprav údajov o HND podľa článku 2 ods. 2 nariadenia Európskeho parlamentu a Rady (EÚ) 2019/516
                  16
                sa financovanie hrubého zníženia poskytnutého Dánsku, Holandsku, Nemecku, Rakúsku a Švédsku nebude následne revidovať.“
            
            
               4.Článok 10b sa mení takto:
            
            
               a)V odseku 5 sa tretí pododsek nahrádza takto:
            
            
               „Komisia informuje členské štáty o sumách vyplývajúcich z tohto výpočtu pred 1. februárom roka nasledujúceho po roku, v ktorom boli poskytnuté údaje k úpravám. Každý členský štát vloží čistú sumu na účet uvedený v článku 9 ods. 1 v prvý pracovný deň mesiaca marec roku nasledujúceho po roku, v ktorom Komisia informovala členské štáty o sumách vyplývajúcich z výpočtu.“;
            
            
               b)Vkladá sa tento odsek 7:
            
         
         
            
               „7. Ak sa členský štát a Komisia nemôžu dohodnúť na konkrétnych úpravách vlastných zdrojov založených na DPH podľa odseku 2 prvého pododseku písm. c) tohto článku, členský štát môže požiadať Komisiu, aby preskúmala svoje posúdenie v súlade s článkom 13b.“;
            
            
               5.Článok 12 sa mení takto:
            
            
               a)Odsek 3 sa nahrádza takto:
            
            
               „3. Úroky do výšky 1 000 EUR sa nevymáhajú.“;
            
            
               b)V odseku 5 sa tretí pododsek nahrádza takto:
            
            
               „Celkové zvýšenie podľa prvého a druhého pododseku nesmie prekročiť 16 percentuálnych bodov. Obmedzenie zvýšenia na 16 percentuálnych bodov sa uplatňuje na každý prípad, v ktorom suma úroku nebola členskému štátu oznámená pred ... [vložte dátum – nadobudnutie účinnosti tohto (pozmeňujúceho) nariadenia]. Zvýšená sadzba sa uplatňuje na celú dobu omeškania.“;
            
            
               6.Článok 13 sa mení takto:
            
            
               a)V odseku 2 sa piaty pododsek nahrádza takto:
            
            
               „V prípade čiastočných úhrad začína plynúť najviac päťročné obdobie odo dňa uskutočnenia poslednej platby, ak sa týmto dlh nevyrovnal. Od dátumu stanovenia sumy v súlade s článkom 2 sa nesmie prekročiť obdobie maximálne desiatich rokov, a to bez ohľadu na správne alebo súdne odvolania alebo čiastočné úhrady.“;
            
            
               b)V odseku 4 sa druhý pododsek nahrádza takto:
            
            
               „Ak Komisia považuje za potrebné, aby si vyžiadala ďalšie informácie, šesťmesačná lehota začína plynúť odo dňa prijatia požadovaných ďalších informácií. Dotknutý členský štát poskytne tieto ďalšie informácie do troch mesiacov.“;
            
            
               c)Vkladá sa tento odsek 5:
            
            
               „5. Ak sa členský štát a Komisia nemôžu dohodnúť na dôvodoch podľa odseku 2 prvého pododseku tohto článku, členský štát môže požiadať Komisiu, aby preskúmala svoje posúdenie v súlade s článkom 13b.“;
            
            
               7.Vkladá sa táto kapitola IIIa:
            
            
               „KAPITOLA IIIa
            
            
               PLATBA, NA KTORÚ SA VZŤAHUJE VÝHRADA, A POSTUP PRESKÚMANIA
            
            
               Článok 13a
            
            
               Platba, na ktorú sa vzťahuje výhrada
            
            
               1.V prípade nezhody medzi členským štátom a Komisiou uvedenej v článku 10b ods. 7 alebo článku 13 ods. 5 alebo v súvislosti s inými sumami tradičných vlastných zdrojov splatných do rozpočtu Únie môže členský štát pri platbe spornej sumy vyjadriť výhrady k stanovisku Komisie.
            
            
               2.Vklad platby, na ktorú sa vzťahuje výhrada, na účet podľa článku 9 prerušuje obdobie, za ktoré vzniká úrok uvedený v článku 12.
            
         
         
            
               Článok 13b
            
            
               Postup preskúmania
            
            
               1.V prípade nezhody medzi členským štátom a Komisiou uvedenej v článku 13 ods. 5 alebo v súvislosti s inými sumami tradičných vlastných zdrojov splatných do rozpočtu Únie môže členský štát požiadať Komisiu, aby preskúmala svoje posúdenie do troch mesiacov od jeho prijatia. V prípade nezhody medzi členským štátom a Komisiou uvedenej v článku 10b ods. 7 môže členský štát požiadať Komisiu, aby preskúmala svoje posúdenie do dvoch mesiacov od jeho prijatia. S výnimkou prípadov uvedených v článku 10b ods. 7 sa v takejto žiadosti uvedú dôvody požadovaného preskúmania a priložia podporné dokumenty. Žiadosťou a následným postupom sa nemení povinnosť členských štátov sprístupniť vlastné zdroje, keď sú splatné do rozpočtu Únie.
            
            
               2.Do šiestich mesiacov od prijatia žiadosti stanovenej v odseku 1 Komisia oznámi členskému štátu svoje pripomienky k dôvodom uvedeným v žiadosti. Ak Komisia považuje za potrebné, aby si vyžiadala ďalšie informácie, šesťmesačná lehota začína plynúť odo dňa prijatia požadovaných ďalších informácií. Dotknutý členský štát poskytne tieto ďalšie informácie do troch mesiacov. V prípade nezhody medzi členským štátom a Komisiou uvedenej v článku 10b ods. 7 Komisia oznámi členskému štátu svoje pripomienky k dôvodom uvedeným v žiadosti do troch mesiacov od jej prijatia.
            
            
               3.Ak členský štát nemôže poskytnúť žiadne ďalšie relevantné informácie pre postup preskúmania, môže požiadať Komisiu o odpoveď na základe dostupných informácií. Šesťmesačná lehota v takom prípade začína plynúť odo dňa prijatia uvedenej žiadosti.
            
            
               4.V prípade, že členský štát podá žalobu o neplatnosť proti rozhodnutiu prijatému Komisiou podľa článku 9 ods. 1a nariadenia č. 1553/89, a ak Komisia ešte neodpovedala v rámci postupu preskúmania týkajúceho sa tej istej opravy DPH, Komisia pozastaví postup preskúmania až do konečného rozsudku Súdneho dvora Európskej únie.“
            
            
               Článok 2
            
            
               Nadobudnutie účinnosti
            
            
               Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
            
            
               Toto nariadenie je záväzné v celom rozsahu a priamo uplatniteľné vo všetkých členských štátoch.
            
            
               V Bruseli
            
            
               
                     Za Radu
               
               
                     predseda
               
            
            
               LEGISLATÍVNY FINANČNÝ VÝKAZ „PRÍJMY“ – PRE NÁVRHY S FINANČNÝM VPLYVOM NA STRANU PRÍJMOV ROZPOČTU
            
            
               1.NÁZOV NÁVRHU:
            
            
               Zmena nariadenia č. 609/2014
            
            
               2.ROZPOČTOVÉ RIADKY:
            
            
               Rozpočtový riadok príjmov (kapitola/článok/položka):
            
            
               Hlavy 1 a 2 (kapitola 21) a článok 410
            
            
               3.FINANČNÝ VPLYV
            
         
         
            
               ◻
                     Návrh nemá finančný vplyv
            
            
               ✕
                     Návrh nemá finančný vplyv na výdavky, ale má finančný vplyv na príjmy
            
            
               ◻
                     Návrh má finančný vplyv na pripísané príjmy,
            
            
               a to s týmto účinkom:
            
            
               (v mil. EUR zaokrúhlené na 1 desatinné miesto)
            
            
                     
                        Rozpočtový riadok príjmov
                     
                  
                  
                     
                        Vplyv na príjmy
                           17
                        
                     
                  
                  
                     
                        XX mesačné obdobie začínajúce dd/mm/rrrr (v prípade uplatniteľnosti)
                     
                  
                  
                     
                        Rok N
                     
                     
                  
               
                     
                        Hlava 1
                     
                  
                  
                     
                        –
                     
                  
                  
                     
                  
                  
                     
                        2021
                     
                  
               
                     
                        Hlava 2/Kapitola 21
                     
                  
                  
                     
                        –
                     
                  
                  
                     
                  
                  
                     
                        2021
                     
                  
               
                     
                        Článok 410
                     
                  
                  
                     
                        zatiaľ neurčený
                     
                  
                  
                     
                  
                  
                     
                        2021
                     
                  
               
            
                     
                        Stav po akcii
                     
                  
               
                     
                        Rozpočtový riadok príjmov
                     
                  
                  
                     
                        2022
                     
                  
                  
                     
                        2023
                     
                  
                  
                     
                        2024
                     
                  
                  
                     
                        2025
                     
                  
                  
                     
                        2026
                     
                  
               
                     
                        Hlava 1
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
               
                     
                        Hlava 2/Kapitola 21
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
                  
                     
                        –
                     
                  
               
                     
                        Článok 410
                     
                  
                  
                     
                  
                  
                     
                  
                  
                     
                  
                  
                     
                  
                  
                     
                  
               
               4.OPATRENIA PROTI PODVODOM
            
            
               Neprijmú sa žiadne opatrenia.
            
            
               5.POZNÁMKY
            
            
               Cieľom návrhu je posilniť a zlepšiť fungovanie nariadenia Rady (EÚ, Euratom) č. 609/2014. Stanovujú sa v ňom najmä administratívne opatrenia s cieľom uľahčiť členským štátom sprístupňovanie vlastných zdrojov. Patria medzi ne opatrenia na zvýšenie predvídateľnosti pri sprístupňovaní vlastných zdrojov, ako je napríklad možnosť uskutočňovať úhrady vopred alebo navrhované úpravy zostatku.
            
            
               Ani jeden z týchto dvoch návrhov nemá žiadny vplyv na rozpočet. Ustanovenie, ktorým sa umožňuje sprístupnenie úprav členskými štátmi v nasledujúcom roku (N+ 2) je rozpočtovo neutrálne, keďže povinnosť členských štátov platiť sa jednoducho presúva do nasledujúceho rozpočtového roka. „Úpravy zostatku“ tak zostávajú pre rozpočet EÚ celkovo neutrálne.
            
            
               V návrhu sa takisto stanovujú určité procedurálne zmeny, t. j. kodifikuje sa ním postup konštruktívneho dialógu, ako aj výmeny medzi Komisiou a členskými štátmi v prípade sporov. Cieľom tohto postupu preskúmania je zlepšiť sprístupňovanie vlastných zdrojov zabezpečením jasnosti a transparentnosti pri spolupráci a komunikácii medzi Komisiou a členskými štátmi. Navrhovaný postup preskúmania nemá finančný vplyv na Úniu.
            
            
               Týmto návrhom sa rozširuje obmedzenie zvýšenia úrokov na všetky prípady. Nariadením Rady (EÚ, Euratom) 2016/804 sa už obmedzilo zvýšenie úrokov nad základnú sadzbu na 16 percentuálnych bodov (obmedzenie na 16 %). Toto obmedzenie sa však nevzťahuje na prípady známe už pred 1. októbrom 2016. Rozšírenie obmedzenia na všetky prípady povedie k zníženiu úrokových príjmov vybraných do rozpočtu EÚ. Finančný vplyv uvedeného opatrenia sa na základe referenčných súm za posledné roky (od nadobudnutia účinnosti nariadenia Rady 2016/804) odhaduje na 27,5 milióna EUR ročne.
            
         
         
            
                  
                     (1)
                  
                        Bod 142: „Pokiaľ ide o nariadenie Rady o metódach a postupe sprístupňovania vlastných zdrojov a o opatreniach na zabezpečenie požiadaviek na pokladničnú hotovosť, Komisia sa vyzýva, aby zvážila predloženie návrhu na jeho revíziu s cieľom riešiť výzvy týkajúce sa sprístupňovania vlastných zdrojov.“
               
               
                  
                     (2)
                  
                        Nariadenie Rady (EÚ, Euratom) č. 609/2014 z 26. mája 2014 o metódach a postupe sprístupňovania tradičných vlastných zdrojov a vlastného zdroja založeného na DPH a HND a o opatreniach na zabezpečenie požiadaviek na pokladničnú hotovosť (Ú. v. EÚ L 168, 7.6.2014, s. 39).
               
               
                  
                     (3)
                  
                        Rozhodnutie Rady z 26. mája 2014 o systéme vlastných zdrojov Európskej únie (2014/335/EÚ, Euratom, Ú. v. EÚ L 168, 7.6.2014, s. 105).
               
               
                  
                     (4)
                  
                        Nariadenie Rady (EÚ, Euratom) 2021/770 z 30. apríla 2021 o výpočte vlastného zdroja založeného na odpade z plastových obalov, ktorý nie je recyklovaný, o metódach a postupe sprístupňovania tohto vlastného zdroja, o opatreniach na zabezpečenie požiadaviek na pokladničnú hotovosť a o určitých aspektoch vlastného zdroja založeného na hrubom národnom dôchodku (Ú. v. EÚ L 165, 11.5.2021, s. 15).
               
               
                  
                     (5)
                  
                        Medziinštitucionálna dohoda zo 16. decembra 2020 medzi Európskym parlamentom, Radou Európskej únie a Európskou komisiou o rozpočtovej disciplíne, spolupráci v rozpočtových záležitostiach a správnom finančnom riadení, ako aj o nových vlastných zdrojoch vrátane plánu na zavedenie nových vlastných zdrojov (Ú. v. EÚ L 433I, 22.12.2020, s. 28). 
               
               
                  
                     (6)
                  
                        Rozhodnutie Rady (EÚ, Euratom) 2020/2053 zo 14. decembra 2020 o systéme vlastných zdrojov Európskej únie (Ú. v. EÚ L 424, 15.12.2020, s. 1). 
               
               
                  
                     (7)
                  
                        Nariadenie Rady (EÚ, Euratom) 2021/768 z 30. apríla 2021, ktorým sa stanovujú vykonávacie opatrenia týkajúce sa systému vlastných zdrojov Európskej únie (Ú. v. EÚ L 165, 11.5.2021, s. 1).
               
               
                  
                     (8)
                  
                        Nariadenie Rady (EÚ, Euratom) 2021/769 z 30. apríla 2021, ktorým sa mení nariadenie (EHS, Euratom) č. 1553/89 o konečných jednotných dohodách o vyberaní vlastných zdrojov pochádzajúcich z dane z pridanej hodnoty (Ú. v. EÚ L 165, 11.5.2021, s. 9).
               
               
                  
                     (9)
                  
                        „Na návrh Komisie a po porade s Európskym parlamentom a Dvorom audítorov Rada určí metódy a postup, podľa ktorých budú rozpočtové príjmy poskytnuté podľa dojednaní týkajúcich sa vlastných zdrojov Únie k dispozícii Komisii, a stanoví opatrenia, ktoré treba v prípade potreby použiť na zabezpečenie požiadaviek na pokladničnú hotovosť.“ 
               
               
                  
                     (10)
                  
                        Ú. v. EÚ C …, …, s. ….
               
               
                  
                     (11)
                  
                        Nariadenie Rady (EÚ, Euratom) č. 609/2014 z 26. mája 2014 o metódach a postupe sprístupňovania tradičných vlastných zdrojov a vlastného zdroja založeného na DPH a HND a o opatreniach na zabezpečenie požiadaviek na pokladničnú hotovosť (Ú. v. EÚ L 168, 7.6.2014, s. 39).
               
               
                  
                     (12)
                  
                        Nariadenie Rady (EÚ, Euratom) 2016/804 zo 17. mája 2016, ktorým sa mení nariadenie Rady (EÚ, Euratom) č. 609/2014 o metódach a postupe sprístupňovania tradičných vlastných zdrojov a vlastného zdroja založeného na DPH a HND a o opatreniach na zabezpečenie požiadaviek na pokladničnú hotovosť (Ú. v. EÚ L 132, 21.5.2016, s. 85).
               
               
                  
                     (13)
                  
                        Rozhodnutie Rady (EÚ, Euratom) 2020/2053 zo 14. decembra 2020 o systéme vlastných zdrojov Európskej únie a o zrušení rozhodnutia 2014/335/EÚ, Euratom (Ú. v. EÚ L 424, 15.12.2020, s. 1). 
               
               
                  
                     (14)
                  
                        Nariadenie Európskeho parlamentu a Rady (EÚ) č. 1307/2013 zo 17. decembra 2013, ktorým sa ustanovujú pravidlá priamych platieb pre poľnohospodárov na základe režimov podpory v rámci spoločnej poľnohospodárskej politiky a ktorým sa zrušuje nariadenie Rady (ES) č. 637/2008 a nariadenie Rady (ES) č. 73/2009 (Ú. v. EÚ L 347, 20.12.2013, s. 608).
               
               
                  
                     (15)
                  
                        Nariadenie Európskeho parlamentu a Rady (EÚ) č. 1303/2013 zo 17. decembra 2013, ktorým sa stanovujú spoločné ustanovenia o Európskom fonde regionálneho rozvoja, Európskom sociálnom fonde, Kohéznom fonde, Európskom poľnohospodárskom fonde pre rozvoj vidieka a Európskom námornom a rybárskom fonde a ktorým sa stanovujú všeobecné ustanovenia o Európskom fonde regionálneho rozvoja, Európskom sociálnom fonde, Kohéznom fonde a Európskom námornom a rybárskom fonde, a ktorým sa zrušuje nariadenie Rady (ES) č. 1083/2006 (Ú. v. EÚ L 347, 20.12.2013, s. 320).
               
               
                  
                     (16)
                  
                        Nariadenie Európskeho parlamentu a Rady (EÚ) 2019/516 z 19. marca 2019 o harmonizácii hrubého národného dôchodku v trhových cenách, ktorým sa zrušuje smernica Rady 89/130/EHS, Euratom a nariadenie Rady (ES, Euratom) č. 1287/2003 (nariadenie o HND) (Ú. v. EÚ L 91, 29.3.2019, s. 19).
               
               
                  
                     (17)
                  
                        V prípade tradičných vlastných zdrojov (poľnohospodárske poplatky, odvody z produkcie cukru, clá) musia uvedené sumy predstavovať čisté sumy, t. j. hrubé sumy po odpočítaní 20 % na náklady na výber.